
Uznesenie Okresný súd Spišská Nová Ves v právnej veci opatrovanca: A. B., nar. XX.XX.XXXX, trvale bytom A. XXX/XX, A., zastúpeného opatrovníčkou: C. A., nar. XX.XX.XXXX, trvale bytom D. XXXX/XX, D. - E., o návrhu opatrovníčky na nariadenie neodkladného opatrenia a na schválenie právneho úkonu takto rozhodol: I. Konanie z a s t a v u j e . II. Žiaden z účastníkov n e m á nárok na náhradu trov konania. odôvodnenie: 1. Dňa 08.04.2026 bol tunajšiemu súdu doručený návrh opatrovníčky na schválenie právneho úkonu za opatrovanca, ktorým by jej bolo umožnené uskutočniť výber finančnej sumy 3 800 eur z jeho účtu vedeného v Slovenskej sporiteľni, a.s. za účelom zabezpečenia úhrady nákladov na pohreb. V rovnakom znení žiadala rozhodnúť neodkladným opatrením. 2. Spolu s návrhom predložila súdu v kópii uznesenie Okresného súdu Spišská Nová Ves č. k. 4Ps/9/2023-22 zo dňa 03.04.2023 o ustanovení za opatrovníčku, lekársku správu vypracovanú A. F. G. zo dňa 25.03.2026, správu Privátnej chirurgickej ambulancie Polikliniky Medzilaborce zo dňa 25.03.2026 vypracovanú A. D. H. a Nemocnice arm. Generála L. Svobodu Svidník a.s. zo dňa 25.03.2026 vypracovanú A. I. D., prepúšťaciu správu Nemocnice arm. Generála L. Svobodu Svidník, a.s. zo dňa 02.04.2026 vypracovanú A. A. E., primárom oddelenia a J. A. C., ošetrujúcim lekárom. Zároveň súdu predložila výpis z účtu opatrovanca vedeného v K. K. L. za obdobie od septembra 2025 do februára 2026. 3. V danej veci tunajší súd uznesením č.k. 18Ps/11/2026-20 zo dňa 29.04.2026, právoplatným dňa 20.5.2026 súd rozhodol o zamietnutí návrhu na nariadenie neodkladného opatrenia. 4. Dňa 19.05.2026 bolo súdu doručené oznámenie navrhovateľky z obsahu ktorého vyplynulo, že A. B., nar. XX.XX.XXXX zomrel dňa XX.XX.XXXX. Zároveň bol súdu doručený vo fotokópii priložený úmrtný list opatrovanca. 5. Podľa § 7 ods. 1 Občianskeho zákona, spôsobilosť fyzickej osoby mať práva a povinnosti vzniká narodením. Túto spôsobilosť má aj počaté dieťa, ak sa narodí živé. Podľa ods. 2 citovaného ustanovenia, smrťou táto spôsobilosť zanikne. Ak smrť nemožno preukázať predpísaným spôsobom, súd fyzickú osobu vyhlási za mŕtvu, ak zistí jej smrť inak. 6. Podľa § 2 Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku (ďalej len „CSP“), ak tento zákon neustanovuje inak. 7. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva.
8. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“). 9. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 10. Podľa § 63 ods. 1 CSP, ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať. 11. Na základe predloženého oznámenia o úmrtí A. B. má súd za preukázané, že zomrel dňa XX.XX.XXXX. 12. A. B., nar. XX.XX.XXXX, stratil procesnú subjektivitu, a nakoľko z hľadiska povahy veci ide o nedostatok procesnej podmienky na strane účastníka konania, ktorý nemožno odstrániť, v konaní nie je možné ďalej pokračovať. 13. Vzhľadom na to, že A. B. zomrel stratil spôsobilosť byť účastníkom konania v zmysle vyššie citovaných ustanovení súd z dôvodu neodstrániteľného nedostatku procesnej podmienky konania konanie zastavil. 14. Podľa § 52 CMP, žiaden z účastníkov nemá nárok na náhradu trov konania, ak tento zákon neustanovuje inak. 15. Podľa § 57 CMP, o povinnosti nahradiť trovy konania, ak nejde o trovy konania štátu, rozhoduje súd len na návrh. 16. Podľa § 58 CMP, o nároku na náhradu a o výške trov konania rozhoduje súd v rozhodnutí, ktorým sa konanie končí. 17. O trovách konania súd rozhodol v zmysle ust. § 52 CMP a žiadnemu z účastníkov konania nárok na ich náhradu nepriznal. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Okresnom súde Spišská Nová Ves, písomne v troch vyhotoveniach. (§ 362 ods. 1 zákona č. 160/2015, Civilný sporový poriadok /ďalej len ako „CSP“/). V odvolaní sa uvedie ktorému súdu je určené, kto ho robí, ktorej veci sa týka, čo sa ním sleduje, uvedie sa spisová značka konania, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).Odvolanie musí byť podpísané. (§ 127 a § 363 CSP) Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci.(§ 365 ods. 1 CSP)
Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. (§ 62 ods. 1 CMP)

